E-1909/2009

Mál þetta, sem tekið var til dóms 29. september sl., er höfðað með birtingu stefnu hinn 21. apríl 2009.

Stefnandi er Húsfélagið Arnarsmára 10, kt. 000000-0000, Arnarsmára 10, Kópavogi.

Stefndu eru Á-kk-nf I-kk-nf, kt. 000000-0000 og D-kvk-nf H-kvk-nf Á-kvk-nf, kt. 000000-0000, bæði til heimilis að Grundarhúsum 15, Reykjavík.

Dómkröfur stefnanda eru þær að stefndu verði dæmd in solidum til að greiða stefnanda skuld að fjárhæð 149.26 krónur, ásamt dráttarvöxtum samkvæmt 1. mgr. 6. gr. laga nr. 38/2001 af 7.841 krónu frá 1. júlí 2008 til 28. júlí 2008, af 86.532 krónum frá þeim degi til 1. ágúst 2008, af 94.373 krónum frá þeim degi til 1. september 2008, af 102.214 krónum frá þeim degi til 1. október 2008, af 110.055 krónum frá þeim degi til 1. nóvember 2008, af 117.896 krónum frá þeim degi til 1. desember 2008, af 125.737 krónum frá þeim degi til 1. janúar 2009, af 133.578 krónum frá þeim degi til 1. febrúar 2009, af 141.419 krónum frá þeim degi til 1. mars 2009, af 149.260 krónum frá þeim degi til greiðsludags. Þá er krafist málskostnaðar samkvæmt framlögðum málskostnaðarreikningi að viðbættum virðisaukaskatti af málflutningsþóknun.

Endanlegar dómkröfur stefndu eru þær að þau verði sýknuð af þeim hluta krafna stefnanda, sem séu til komnar vegna málningarvinnu við Arnarsmára 10, eða nánar tiltekið kr. 78.691 auk vaxta. Þá er krafist málskostnaðar úr hendi stefnanda samkvæmt framlögðum málskostnaðarreikningi auk virðisaukaskatts.

II.

Stefnandi kveður umstefnda skuld vera vegna vangoldinna húsgjalda og framkvæmdagjalda af eignarhluta stefndu nr. 221-5217 í húsinu nr. 10 við Arnarsmára í Kópavogi, fastanúmer 221-5217, á tímabilinu júlí 2008 til og með mars 2009. Stefnandi kveður stefndu vera þinglýsta eigendur eignarhlutans og beri því ábyrgð á greiðslu sameiginlegs kostnaðar.

Stefnandi sundurliðar kröfu sína með eftirfarandi hætti:

Útgáfudagur Gjalddagi Fjárhæð

01.07.2008 01.07.2008 7.841 kr.

28.07.2008 28.07.2008 78.691 kr.

01.08.2008 01.08.2008 7.841 kr.

01.09.2008 01.09.2008 7.841 kr.

01.10.2008 01.10.2008 7.841 kr.

01.11.2008 01.11.2008 7.841 kr.

01.12.2008 01.12.2008 7.841 kr.

01.01.2009 01.01.2009 7.841 kr.

01.02.2009 01.02.2009 7.841 kr.

01.03.2009 01.03.2009 7.841 kr.

Stefnandi kveður að skuld þessi hafi ekki fengist greidd þrátt fyrir innheimtutilraunir og því sé málssókn þessi nauðsynleg.

Um lagarök vísar stefnandi til laga nr. 26/1994 um fjöleignarhús. Kröfur um dráttarvexti, þ.m.t. vaxtavexti kveðst stefnandi styðja við reglur III. kafla vaxtalaga nr. 38/2001 með síðari breytingum. Þá kveðst stefnandi styðja kröfu um málskostnað við 1. mgr. 130. gr. laga nr. 91/1991 um meðferð einkamála og kröfu um virðisaukaskatt af málflutningsþóknun við lög nr. 50/1988. Stefnandi kveðst ekki vera virðisaukaskattskyldur og því beri honum nauðsyn til að fá dóm fyrir skatti þessum úr hendi stefndu. Varðandi varnarþing er vísað til 32. gr. laga nr. 91/1991.

Í greinargerð segir að stefndu séu með íbúð sína að Arnarsmára 10 í útleigu og búi því ekki í henni sjálf. Þau hafi fengið senda greiðsluseðla frá stefnanda á lögheimili sitt að Grundarhúsum 15 í Reykjavík, enda hafi hússtjórninni verið fullkunnugt um aðsetur og lögheimili þeirra. Á aðalfundi húsfélagsins hinn 20. maí 2008 hafi verið tekin ákvörðun um að láta mála glugga og annað tréverk á húsinu. Stefndu hafi ekki verið boðuð á þennan húsfund og því ekki haft neina vitneskju um framkvæmdirnar fyrr en stefnandi hefði krafið þau um greiðslu vegna málningarvinnunnar. Séu stefndu því ekki bundin af þeim ákvörðununum, sem teknar hafi verið á umræddum húsfundi, sbr. 40. gr. fjöleignarhúsalaga nr. 26/1994.

Um málskostnað vísa stefndu til 129. og 130. gr. laga um meðferð einkamála nr. 91/1991. Hvað varðar kröfu um virðisaukaskatt af málflutningsþóknun vísa stefndu til laga nr. 50/1988.

Fyrir dóminn komu og gáfu aðilaskýrslu B-kk-nf S-kk-nf, gjaldkeri stefnanda og stefnda, D-kvk-nf H-kvk-nf Á-kvk-nf.

III.

Ágreiningur máls þessa lýtur að því einu hvort stefndu hafi verið boðuð til aðalfundar húsfélagsins hinn 20. maí 2008 með löglegum hætti og þá hvort þau séu bundin af þeirri ákvörðun fundarins að láta mála glugga og annað tréverk á fjöleignarhúsinu að Arnarsmára 10 í Kópavogi og beri skylda til að greiða hlutdeild í þeim kostnaði sem hlaust af málningarvinnunni.

Í skýrslu B-kk-ef S-kk-ef, gjaldkera húsfélagsins, kom fram að boðað hefði verið til fundarins með því að hengja upp fundarboð í anddyri fjöleignarhússins, auk þess sem auglýsing um fundinn hefði verið sett í póstkassa allra íbúa í húsinu, m.a. hjá leigjendum stefndu. Hann sagði að stjórn húsfélagsins hefði ekki vitað hvar stefndu bjuggu og að stefndu hefðu ekki tilkynnt húsfélaginu um það. Viðskiptabanki félagsins hefði annast innheimtu á húsfélagsgjöldunum og væntanlega hefði bankinn sent greiðsluseðlana á skráð lögheimili viðkomandi. Hann sagði að allir íbúðareigendur í húsinu, aðrir en stefndu, hefðu strax greitt kostnað vegna málningarvinnunnar.

Stefnda D-kvk-nf H-kvk-nf hélt því fram í skýrslu sinni hér fyrir dómi að stjórn húsfélagsins hefði vitað hvar stefndu bjuggu þegar boðað var til fundarins, en þegar þau hefðu flutt frá Arnarsmára 10 hefðu þau strax skráð lögheimili sitt á núverandi heimilisfang og sett tilkynningu um nýtt heimilisfang í póstkassann hjá áðurgreindum B-kk-þgf, stjórnarmanni í húsfélaginu.

Samkvæmt framlagðri fundargerð frá 20. maí 2008 mættu til fundarins eigendur eða fulltrúar fimm íbúða í fjöleignarhúsinu, en fram hefur komið að í húsinu eru alls níu íbúðir. Var á fundinum ákveðið samhljóða að taka tilboði frá nánar tilgreindum aðila í málningarvinnuna.

Samkvæmt 2. mgr. 59. gr. laga nr. nr. 26/1994 um fjöleignarhús skal stjórna boða til aðalfundar skriflega og með sannanlegum hætti með minnst 8 og mest 20 daga fyrirvara. Þá segir að búi félagsmaður ekki í húsinu verði hann að tilkynna húsfélaginu um heimilisfang, sem senda skuli fundarboð til, óski hann eftir að fá það í hendur.

Í athugasemdum með 60. gr. laganna, sem hefur að geyma sams konar reglu um boðun til annarra almennra funda í húsfélaginu, segir að það fari mjög eftir atvikum og aðstæðum og jafnvel venjum í viðkomandi húsi hvað teljist nægileg fundarboðun og hvernig skuli að henni standa. Í sumum tilvikum myndi nægja að hengja tilkynningu upp á viðeigandi stað í sameign hússins. Í öðrum tilvikum væri rétt að afhenda hverjum og einum fundarboð eða setja það í póstkassa viðkomandi. Í enn öðrum tilvikum þyrfti að vanda enn frekar til og senda boðun í ábyrgðarbréfi eða símskeyti, t.d. ef eigandi býr ekki í húsinu og hefur ekki umboðsmann þar. Loks segir að þó séu takmörk fyrir því hversu mikla fyrirhöfn fundarboðendur eigi að leggja í til að hafa upp á fjarstöddum eigendum. Verði að gera þá kröfu til eigenda, sem búi annars staðar, að þeir tilkynni húsfélagi aðsetur sitt sem fundarboð megi senda til.

Í málinu liggja ekki fyrir gögn um skráð lögheimili stefndu eða hvenær sú skráning fór fram. Þá hafa stefndu ekki sýnt fram á það með gögnum eða framburði vitna að þau hafi tilkynnt stjórn húsfélagsins um nýtt heimilisfang, sem senda skyldi fundarboð til, sbr. 2. mgr. 59. gr. laga nr. 26/1994, en telja verður að sönnunarbyrðin um að slík tilkynning hafi farið fram hvíli á stefndu.

Með hliðsjón af framangreindu verður að telja að löglega hafi verið staðið að boðun til aðalfundar stefnanda hinn 20. maí 2008. Samkvæmt gagnályktun frá 1. mgr. 40. gr., sbr. D-lið 1. mgr. 41. gr. og 43. gr. laga nr. 26/1994 um fjöleignarhús eru stefndu því bundin af þeirri ákvörðun aðalfundar húsfélagsins að láta mála allt tréverk utandyra á sameigninni. Ber þeim því skylda til greiða kostnað við þær framkvæmdir í hlutfalli við eignarhluta þeirra í viðkomandi fasteign, sem samkvæmt gögnum málsins nemur 78.691 krónu. Stefndu hafa ekki mótmælt dómkröfum stefnanda að öðru leyti og með vísan til alls framangreinds eru dómkröfur stefnanda því teknar til greina að fullu.

Með hliðsjón af málsúrslitum er stefndu gert að greiða stefnanda 72.649 krónur í málskostnað og er þar með talinn virðisaukaskattur.

R-kvk-nf B-kvk-nf héraðsdómari kveður upp dóminn.

Dómsorð:

Stefndu, Á-kk-nf I-kk-nf og D-kvk-nf H-kvk-nf Á-kvk-nf, greiði stefnanda, Húsfélaginu Arnarsmára 10, 149.260 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 7.841 krónu frá 1. júlí 2008 til 28. júlí 2008, af 86.532 krónum frá þeim degi til 1. ágúst 2008, af 94.373 krónum frá þeim degi til 1. september 2008, af 102.214 krónum frá þeim degi til 1. október 2008, af 110.055 krónum frá þeim degi til 1. nóvember 2008, af 117.896 krónum frá þeim degi til 1. desember 2008, af 125.737 krónum frá þeim degi til 1. janúar 2009, af 133.578 krónum frá þeim degi til 1. febrúar 2009, af 141.419 krónum frá þeim degi til 1. mars 2009 og af 149.260 krónum frá þeim degi til greiðsludags. Vextir leggist við höfuðstól á 12 mánaða fresti.

Stefndu greiði stefnanda 72.649 krónur í málskostnað.

R-kvk-nf B-kvk-nf

Rétt endurrit staðfestir.

Héraðsdómur Reykjaness 8. október 2009.